GEL ปักหมุดปี 65 “เทิร์นอะราวด์”-รายได้โตเท่าตัว จ่อคว้างานใหม่ 3 พันลบ.
GEL ปักหมุดปี 65 “เทิร์นอะราวด์” อานิสงส์รัฐ-เอกชนลงทุนเพิ่มหลังโควิดคลี่คลาย รับแบ็คล็อกแน่น ตั้งเป้ารายได้ปีนี้โตเท่าตัวแตะ 3.7 พันลบ. จ่อคว้างานใหม่ 2.5-3 พันลบ.หนุนผลงานปีนี้สดใส
15 ก.พ. 2565

นายธิติพงศ์ ตั้งพูนผลวิวัฒน์ ประธานเจ้าหน้าที่บริหาร บริษัท เจนเนอรัล เอนจิเนียริ่ง จำกัด (มหาชน) หรือ GEL เปิดเผยว่า แผนการดำเนินงานในปี 2565 บริษัทฯ ตั้งเป้าหมายรายได้เติบโตเกินเท่าตัว เมื่อเทียบกับปีผ่านมา โดยคาดว่ารายได้จะแตะที่ระดับ 3,700 ล้านบาท จากปัจจุบันมีงานในมือรอรับรู้รายได้ (Backlog) จำนวน 4,000 ล้านบาท ซึ่งจะทยอยรับรู้ถึงปี 2566 โดยได้รับปัจจัยสนับสนุนจากการเดินหน้าขยายการลงทุนโครงสร้างพื้นฐานขนาดใหญ่ของภาครัฐและเอกชน หลังจากในช่วงที่ผ่านมาหลายโครงการมีการชะลอการลงทุน จากผลกระทบการแพร่ระบาดไวรัสโควิด-19 ที่ทำให้มีการล็อกดาวน์กิจกรรมทางเศรษฐกิจ
“จากสถานการณ์โควิด-19 ที่คลี่คลาย รวมถึงอัตราการฉีดวัคซีนที่ครอบคลุมมากขึ้น ส่งผลให้โครงการต่างๆ เร่งเดินหน้าพัฒนาโครงการ และงานโครงการขนาดใหญ่ของภาครัฐก็พร้อมที่เดินหน้าขยายการลงทุน เพื่อกระตุ้นเศรษฐกิจ ทำให้แนวโน้มธุรกิจของบริษัทฯในปีนี้ จะกลับมาเทิร์นอะราวด์ ตามแผนงานที่วางไว้” นายธิติพงศ์ กล่าว
อย่างไรก็ดีมั่นใจว่าแนวโน้มการดำเนินธุรกิจของบริษัทฯ ในปี 2565 จะสามารถฟื้นกลับมาเทิร์นอะราวด์ได้อย่างชัดเจน จากปริมาณงานในมือที่เพิ่มมากขึ้น และโดยเฉพาะเมื่อสถานการณ์ภาพรวมเศรษฐกิจของประเทศไทยกลับเข้าสู่ภาวะปกติ จะทำให้ในส่วนของโครงการภาครัฐ และเอกชนจะกลับมาขยายการลงทุนได้อีกครั้ง ซึ่งในปีนี้มีการลงทุนด้านโครงสร้างพื้นฐานขนาดใหญ่เป็นจำนวนมาก โดยบริษัทฯ พร้อมเข้าร่วมประมูลงานต่างๆ คาดว่าจะสามารถคว้างานได้ประมาณ 2,500-3,000 ล้านบาท